PIŠE: Vedran Marjanović,

FOTO: Ilustracija/CROPIX



Na dnu 4,6 posto - broj uspješno završenih stečajeva, po čemu je Hrvatska pri samom dnu u EU-u

Kamate luduju Ukupno 19 tisuća tvrtki blokirano je 120 i više dana, a dug im je oko 20 milijardi kuna, bez kamata. – S kamatama je dug blokiranih tvrtki dvostruko veći. To se mora presjeći jer je naplata vjerovnika kroz stečaj mukotrpna - kažu u Ministarstvu pravosuđa.

Od 1. srpnja, za tvrtke velike dužnike počinje teći tromjesečni rok u kojem će sami morati zatražiti stečaj, a ako to ne učine, u stečaj će ih po kratkom postupku poslati Fina.Jedna je to od najvažnijih novina novog stečajnog zakona što bi ga Vlada sa svoje današnje (srijeda) sjednice u Gunji trebala poslati u saborsku proceduru.Kako doznajemo u Ministarstvu pravosuđa, Fina bi mogla po novoj proceduri već u prvim danima rujna u stečaj poslati 6345 tvrtki bez ijednog zaposlenog, ali s ukupnim dugom od deset milijardi i 218 milijuna kuna i blokadom računa duljom od 1000 dana.– Te tvrtke davno su već trebale biti u stečaju, no njihove uprave ne žele ga otvoriti, ili to nema tko učiniti. Izmjenama zakona dat ćemo ovlasti i članovima nadzornih odbora i osnivačima tvrtki da zatraže stečaj ako su ispunjeni uvjeti. Ako opet nitko ne postupi po zakonu, stečaj će zatražiti Financijska agencija – ističu u Ministarstvu pravosuđa.Država bi mogla u prvim danima rujna krenuti u još snažnije čišćenje tvrtki koje su u blokadi po nekoliko stotina dana, stalno stvaraju nove dugove i zaobilaze propise, ali ne želi to učiniti jer bi zagušila trgovačke sudove. Zato će Fina koristiti svoje ovlasti po novom stečajnom zakonu postupno.Što znači da bi potkraj tekuće godine u stečaj mogla poslati i oko tisuću tvrtki koje imaju barem jednog do najviše deset zaposlenih, a čiji je ukupni dug 2,3 milijarde kuna i u blokadi su dulje od 1000 dana.Zatim će, početkom iduće godine, na red doći tvrtke koje su blokadi manje od tisuću dana i one koje su blokirane “samo” 120 dana. Podsjetimo, jedan od uvjeta za otvaranje stečaja tvrtke je blokada računa od 120 dana.



